יהדות ופוסטמודרניזם – דברי סיכום

את יחסי לפוסטמודרניזם מנחה החשש להחמיץ את השעה, הווי אומר, לוותר על הזדמנות לתחייה אמתית וממשית של עולמנו הדתי... לא באתי לקדש את הפוסטמודרניזם, ואיני מתעלם מבעיותיו, אך הפוסטמודרניזם הוא מציאות שאינה שולית כלל ועיקר; היא מפעפעת אל החברה כולה, ולכן אנו חייבים להתמודד עִמה... התפיסה הרלטיביסטית נמצאת כבר בתשתית הנפשית הבסיסית של הילדים. השפעתו של הפוסטמודרניזם ניכרת גם בציבור הדתי, ובמיוחד אצל הדור הצעיר, בוודאי מבחינת ההדים הפופולריים שלו. ניתן להיווכח באבדן סמכות, בניהיליזם, ובהתנערות מהעודף האידיאולוגי המאפיין את הציונות הדתית, כפי שאטען בהמשך... 
כבר היה מי שחזה שכתוצאה מההתנגשות בין התורה לבין התרבות המערבית יתפורר הציבור הדתי ויתפלג לקבוצה קונסרבטיבית ולקבוצה חרדית או חרד"לית; ניתן לומר שאנו חוזים בהתגשמות תחזית זו לנגד עינינו. בעיניי הבעיה אינה רק באגף האחד אלא גם בשני, קרי בתופעת החרד"ל. בחלק מהישיבות ישנה החמצה של העמדה הציונית־דתית בגלישה לכיוון פונדמנטליסטי נוקשה, המתרחק מהשילוב שאנו מאמינים בו: מושרשות בארץ במובן העמוק והפשוט שלה, יחד עם מושרשות בערכים אוניברסליים־מודרניים. ניאו־חרדים אלה אף אינם חוזרים לעמדה החרדית המקורית, שיש בה זרימה טבעית, והיא חלק מהמובן מאליו בעבור הדוגלים בה. דווקא משום שאותם דתיים מתחרדים אינם שייכים לעולם המסורתי אלא לעולם המודרני, ועם זאת הם נבעתים מתוצאותיו ומהשלכותיו, ההתחרדות שלהם מייצרת חרדיות אחרת. אודה על האמת שחרדיות זו מרתיעה אותי, ובעיניי היא אפילו מסוכנת, גם מבחינת האישיות שהיא יוצרת, וּודאי מבחינה ציבורית ופוליטית. אני מזהה את ההתפרקות הזו של הציונות הדתית עם השפעת הפוסטמודרניזם; אל מול האתגר הפוסטמודרני המורכב, חלקה נכנע לתרבות העכשווית וחלקה מתקשח ומתאבן כתגובת נגד. 

לנוכח מציאות זו, מה שרציתי לעשות הוא 'לבנות את ארמון האמונה מעל לכפירה', כפי שאמר הרב קוק, כלומר להכיר במציאות הזו ולא להסתפק בהפנמתה כמות שהיא או בדחייתה, אלא לראות כיצד ניתן לבנות קומה חדשה של אמונה על בסיס המציאות, בעייתית ככל שתהיה. איני מסתיר שלדעתי טמונות בסיטואציה הזאת אופציות אמוניות מלהיבות מאוד, ובעיניי הן גבוהות יותר מאלו של העולם הקלאסי ושל העולם המודרני...
 בכל פעם שעלינו להתמודד עם שינוי, הוא מעורר בנו חששות ופחדים. החדש כרוך בהרס הישן, ומחייב אותנו להיפרד מהטוב והמוכר. אבל אם אנו רוצים להתמודד עם השאלות שהמציאות החדשה מעלה – המודרנה בזמן הרב זצ"ל, הפוסטמודרנה בזמננו – אין לנו ברירה. למעשה, גם אם איננו רוצים להתמודד, אנו אנוסים להתמודד. עלינו לנקוט בעמדה של עזות דקדושה, כדברי רבי נחמן. עלינו לומר דברים גם אם הם לא היו מקובלים עד כה, וגם אם הם שונים ממה שנאמר קודם לכן או אפילו סותרים זאת. 

לפוסטמודרניזם אין הגדרה אחת, ועל כך כבר נשתברו קולמוסים רבים. רבים מהפוסטמודרנים עצמם מתנערים ממתן הגדרה לתפיסתם, שכן הם מתנגדים להגדרות באשר הן. לצורך דיוננו אומר כי ניתן לאפיין את הפוסטמודרניזם כעמדה הטוענת שאין אמת, מפני שמה שאנו מכנים 'אמת' נוצר רק מהבניה תרבותית של בני האדם. ניתן לאפיין את הפוסטמודרניזם גם בשאיפה רדיקלית לחירות – החירות של האדם לכונן את עצמו ואת ערכיו.
ישנם מחנכים, ואלה הם אולי הרוב, השוללים את הפוסטמודרניזם שלילה מוחלטת, ורואים בו שבירה של המסגרות, פירוק וניהיליזם. אחרים מוכנים לקבל אותו בנקודות מסוימות – כביקורת העשויה לעורר אותנו מן השקרים והצמצומים שבהם אנו מצויים, או להגדיל את מידת הפלורליזם החינוכי שלנו – לא כלפי תופעות שליליות כמובן, אלא בתוכנו פנימה. אך בעיניי יש כאן משהו רדיקלי הרבה יותר.
אני מרגיש שהפוסטמודרניזם, הדקונסטרוקציה, מהווים שבירת הכלים, אך הפירוק הזה עשוי להעניק לנו חירות מרחיקת לכת, ובהקשר הדתי – חירות להאמין, גם ללא הוכחות וראיות. החסידים ראו ביציאת מצרים לא רק אירוע היסטורי אלא תהליך הנכון לכל דור: יציאה מהמְצרים, מהגבולות ומהמועקות של העולם.  במובן הזה יכול הפוסטמודרניזם להוות יציאה מהמצרים במובן הרדיקלי של המילה.
סביב נקודה זו אבקש להדגיש מספר נקודות. 
ידידי הרב יהודה ברנדס יצא נגד המגמה הקלאסית הרווחת בשיעורי מחשבת ישראל להגיע לאמונה על פי הוכחות, וזאת כיוון שגם תלמיד צעיר, שאינו פילוסוף גדול, לא יקבל את ההוכחות הללו בשל העולם הרוחני־התרבותי העכשווי שבו הוא נמצא. כחלופה הוא הציג עמדה שהיא חסידית אקזיסטנציאליסטית – לנסות להראות לתלמיד את הנקודה שבה גם הוא מאמין... יש להיזהר מלתרגם את ההצעה הזו כאילו היא קריאה לעבור מהוכחות פילוסופיות להוכחות קיומיות לאמונה; רוח הזמן מתנגשת גם עם השינוי המוצע הזה. זאת כיוון שכשם שהוכחה פילוסופית או היסטורית אינה קבילה מבחינת בני הנוער, כך גם הוכחה קיומית שכזו לא תהיה קבילה. 
מדוע? משום שהאמונה, מעצם הגדרתה, אינה ניתנת להוכחה. עצם החיפוש אחר נקודת משען כלשהי, אחר הוכחה ואסמכתא לאמונה, כבר מכשיל אותה. את הנקודה הזאת ניסיתי להביע בספר כלים שבורים. עלינו להשתחרר מהדיבור על האמונה כעובדות שניתן להיאחז בהן. האמונה היא אחת עם עצמה; אני יכול להתפלל לקב"ה, אני יכול להיות חלק מהאמונה, אני יכול לזהות את עצמי כמאמין, אך ברגע שאתאמץ להביא הוכחות לאמונה, כבר איני מאמין. הוכחה ואמונה הן תרתי דסתרי. גם אם יביאו בפניי הוכחה, היא אינה יכולה להפוך אותי למאמין. הוכחה שכזו תהיה כאקדח שלוף כנגד רקתי, שאינו יכול להשפיע על הפנימיות שלי. 
וכאן, כאמור, אני רואה את מקומו החיובי של הפוסטמודרניזם. הפוסטמודרניזם שבדרך כלל מוליך לסוג של ניהיליזם, ליחסיות, לאיבוד נקודת אחיזה, יכול להביא אותנו להשתחרר מהצורך להוכיח את האמונה; הוא יכול להביא אותנו לדיבורים של אמונה (להבדיל מדיבורים על אמונה), ולשחרר אותנו לתפילה. 
בעולם פוסטמודרני שכזה טמונה לעניות דעתי אופציה לאמונה ברמה גבוהה הרבה יותר. מה שמלהיב אותי במחשבה על אלוקים איננו ההנחה שאלוקים הוא משהו גדול במיוחד, אלא שהוא איננו 'משהו'; הוא הטוהר הגמור, החופש המלא, האינסוף; כפי שאומר הרמב"ם – 'נמצא ולא במציאות'. הדבקות שמחשבה זו יוצרת נובעת מכך שאנו מבינים שהאלוקות והאמונה חורגות מהעולם של הדברים, של האובייקטים. התבוננות זו משחררת אותנו מהתודעה היומיומית שלנו, ומאפשרת לנו להיכנס לתוך עולם האמונה והתפילה, וכך מביאה אותנו לדבקות, לנאמנות עמוקה, להתמסרות חזקה. לכן אני טוען שיש לחלץ את האמונה ואת הדתיות משיח אובייקטיבי־פילוסופי של עובדות. האמונה אינה דבר שאתה יכול לדבר עליו. בהקשר זה הפוסטמודרניזם עשוי ליצור אמונה הכרוכה בחירות, אמונה שהיא הכרעה ובחירה אישית. ברור שחירות מעין זו יוצרת אצלנו חרדה ואפילו מועקה, תחושה של אבדן הקרקע עליה אנו עומדים, ואכן כבר סארטר דיבר על כך שהאדם נידון לחירות,  אך עלינו להתגבר על מועקה זו ובכל זאת לחנך לאמונה רדיקלית שהיא הכרעה וקבלת עול.

נקודה זו חשובה במיוחד בעבור הציבור הציוני־דתי הלוקה בעודף אידיאולוגיה... על הפער בין האמונה לבין הקיום המאפיין את בעלי התשובה גישרו בעזרת אידיאולוגיה, שאמורה הייתה לתת מענה לסתירות שבין היהדות המסורתית לבין עולם הערכים וצורת החיים המודרניים. אלא שאידיאולוגיות אינן עולות בקנה אחד עם האמונה; הן פסל ותמונה, תבנית נוקשה, ולכן אין בהן האינסופיות האמורה לאפיין את האמונה באלוקים. המדרש אומר שאלוקים הוא אמת מפני שהוא אלוקים חיים;  אמונה נמצאת בחיים, ולא באידיאולוגיה או בפילוסופיה. 
מסיבה זו עשויה ההתנגדות החריפה של הפוסטמודרניות לאידיאולוגיה לפוגג את העודף האידיאולוגי של הציבור הציוני־דתי, ולקרב אותו לתורת חיים. בהקשר זה יש מה ללמוד מהחרדיות, שבמיטבה אינה בנויה על אידיאולוגיה אלא על זהות, על הפיכת העולם היהודי למובן מאליו. אנו זקוקים לחינוך לקבלת עול מלכות שמים במובן הגבוה של המושג, קרי להפיכת העולם הדתי לביתנו, למקום בו אנו שרויים מבלי לפזול החוצה כל הזמן. אידיאולוגיה היא הרבה פעמים תוצאה של ניכור, של חוסר יכולת להתחבר עם העצמיות, על כל המשמעויות הנובעות מכך, ולכן החינוך הרגשי הקיים והמפותח (בהקשרים מסוימים) בעולם החרדי הרבה יותר, צריך להיות מרכיב חשוב ומרכזי גם בחינוך שלנו.
בעיניי מעבר מדתיות של אמת לדתיות של אמונה היא הנקודה העמוקה שבפוסטמודרניזם. מבחינה חינוכית, במקום לדבר על ה'אמת', שבעולם הפוסטמודרני הפכה להיות מילת גנאי, הבה נדבר על קבלת עול מלכות שמים. זה דבר שונה לחלוטין. ובאמת, הקושי האמתי שלנו הוא לקבל עול מלכות שמים, להתחייב... זוהי תנועה פרדוקסלית; היא אינה מבוססת על נימוקים והוכחות, אלא על הנכונות של האדם להתחייב, ולהאמין בערכים שבעקבות הכרעתו הופכים להיות מחייבים ומוחלטים.

נזדקק כאן לתורה חב"דית יפה.  בחב"ד מבחינים בין פסח, ויציאת מצרים העומדת במרכזו, לבין ספירת העומר. יציאת מצרים היא השראה, התגלות, התאהבות, הבאה לידי ביטוי בשיר השירים שאנו קוראים בפסח. אבל כפי שקורה לרוב, כאשר אנו חוזרים ויורדים לעולם שלנו, לעולם השגרה, ההתלהבות מתפוגגת. אדם אינו יכול לייסד את חייו רק על ההתלהבות, ההתגלות וההשראה, בחינת יציאת מצרים, שאותה, כידוע, הציע רבי יהודה הלוי להציב כנקודת העוגן לאמונה. לכן נדרשת העבודה של ספירת העומר, שהיא קבלת עול מלכות שמים – כלומר נכונות לעבוד גם ללא הארות כאלה. 
ניתן להסביר את שני השלבים, של ההארה ושל קבלת עול מלכות שמים, גם באופן שונה. החירות של יציאת מצרים היא החירות של העצמיות, של האותנטיות, הנכונות שלי להיות אני עצמי; זו החירות הראשונה. החירות השנייה, קבלת עול מלכות שמים, היא לקבל בכל הכוח את העצמיות הזאת כהכרעה אלוקית, ולא לראות בה מקריות בלבד. בניגוד להכרעה הראשונה, בהכרעה זו אין את הפאתוס של האותנטיות ולכן היא הרבה יותר קשה.
ובאמת, מבחינה חינוכית יש לנו בעיה ליצור רגישות לעצמיות, לנקודה האלוקית שבתוכנו. אצל חלק מבני הנוער אין עצמיות אלא מקריות ויחסיות; הם יטענו שהם אמנם מאמינים, אך רק מפני שכך חינכו אותם, ושאילו נולדו במקום אחר היו צומחים להיות אנשים אחרים, ואולי לא־מאמינים. מובן שגישה כזו תפוגג את האפשרות להתמסר, להיכנס לעולם התורה בכוח ובדבקות. הקושי להאמין בזהות העצמית נובע מכך שאמונה זו אינה יכולה להישען על שום נקודת אחיזה שמחוץ לאדם.
מה שרציתי להביע בספר כלים שבורים, מעבר לטענה שהפוסטמודרניזם עשוי לטהר ולשחרר את האמונה, הוא שההכרעה להאמין מבוססת בסופו של דבר על האדם עצמו. האמונה באמת מתחילה מאִתנו. קבלת עול מלכות שמים מתחילה מנקודת אין מסוימת, וזהו כמובן קושי גדול כיוון שעמדה זו עצמה עלולה להתפרש כניהיליזם, אבל כבר אמר מישהו שגם האפיקורס וגם המאמין אומרים 'אין', אלא שהמאמין אומר זאת ומכוון בכך ל'אין הקדוש'. האין הלא־קדוש של הפוסטמודרניזם יכול להפוך ולהיות האין הקדוש שעליו מדברים המקובלים, וממנו שאבו את הדבקות שלהם, את קִרבת אלוקים. זאת המשימה שלקחתי על עצמי לשרטט את קוויה בספר. אני חושב שבאופן זה, מהמכה עצמה אפשר ליצור את התרופה.
אמת נכון, איני מקל ראש בחשש שהפוסטמודרניזם יוליך לניהיליזם. הוא אכן מערער לא רק על מושג האמת ועל היכולת להוכיח, אלא אף על מושגי הנורמה הדתית, הערכית והמוסרית, ורואה בהן דיכוי חברתי; הוא מצביע על כך שדברים הנראים לנו מחויבי המציאות הם בעצם הבניות חברתיות. בכך הוא יוצר חופש רדיקלי, וחופש זה בדיוק הוא המאיים עלינו כאנשים דתיים. לטעמי, המענה לחשש זה הוא ההבנה שגם להבניה יכול להיות תוקף בדיוק כמו לדבר הקיים מששת ימי בראשית או שירד מסיני. הכול תלוי ביכולת לקבל עול, להכריע. אסור לנו לחשוש מפני החופש. איני שותף לחשש שבעולם של אפשרויות בלתי מוגבלות, עולם שבו האמונה עצמה היא אפשרות, הכרעה, ולא הכרח לוגי או חברתי, תינטש הדת; איני שותף למחשבה שבלי מערכת אילוצים ולחצים וכבילה של הילדים הם יברחו לנו. אני כשלעצמי איני זקוק לרשת הביטחון – לא הנורמטיבית ולא אחרת – כדי לקיים מצוות. אנו צריכים להאמין באמונה של עצמנו ובאמונתו של הזולת... 
בעיניי יש כאן פוטנציאל ממשי לדתיות של מגע ושל עמידה ישירה ומלהיבה מול האינסוף ברוך הוא, אותה חיפשו הראי"ה ותלמידיו הנזיר והרב חרל"פ. זוהי למעשה הדתיות שלי... 

מכאן לנקודה עקרונית נוספת, הפעם בהקשר חברתי יותר. האם הפוסטמודרניזם מוביל לרלטיביזם מוסרי משתק? אני סבור שלא. גם כאן נדרשות הבחנות עדינות בין סובלנות ופלורליזם (שבעיניי אינם מילים מגונות) מהסוג הראוי – שלהם ניתן לקרוא פתיחות, ומהסוג הפסול – שלהם ניתן לקרוא פריצות. פריצות משמעותה – כיוון שאיני דבוק בשום אמת, אני מוכן לקבל כל דבר. לעומת זאת פתיחות היא נקודת מבט גבוהה, הדבֵקה לחלוטין באמת שלי, אך מסוגלת לראות גם את האמת של הזולת... אני יכול לדבוק באמונתי, ולחיות, למות ולהמית על פיה, ויחד עם זה, אין לי צורך ליצור היררכיה בין אמונתי לבין אמונות אחרות; השאלה מי יותר ומי פחות היא שאלה חסרת משמעות. איני צריך לחשוב שביתי הוא הטוב ביותר; די לי לדעת שזהו ביתי. השאלה החשובה היא, שוב, שאלת קבלת עול מלכות שמים, שהיא השאלה אם אני מאמין באמונתי, אם אני נאמן לה לחלוטין... השאלה שאני שואל את עצמי אינה מה האמת המוחלטת לכולם; השאלה שאני חושב שעלינו לשאול את עצמנו היא הרבה יותר צנועה – 'מה ה' אלוקיך דורש מעמך?'. זאת שאלה הנמצאת בנקודת המבט הקונקרטית שלי, של הכאן ועכשיו, ויחד עם זה היא גם יכולה להיות עמדה חזקה ועמוקה מאוד, שבמצבים קיצוניים מוכנה ללכת עד הסוף, ולמסור את הנפש, או ליטול את הנפש, על ערכים ואמונות. 
אתן דוגמה שתבטא עמדה פלורליסטית שכזו לגבי יחסי דת ומדינה. איני בעד גיור רפורמי ולא בעד נישואין אזרחיים. ואולם יש הבדל גדול בין עמדה אישית לבין עמדה ציבורית, כאשר אנחנו נדרשים לנהל מדינה; כאן עולה השאלה אם אנחנו כופים את אמונתנו על הזולת. איני חייב לשלול את כל העמדות האחרות לשם ביצור עמדתי. הפלורליזם שלי מוביל אותי לרב־תרבותיות. אני מאמין שמשיח יבוא, ושכולם יחזרו בתשובה, אבל מבחינתי, זה אינו שיקול אקטואלי בכל הנוגע לחוקי המדינה. באותו אופן, איני יכול לכונן את היחס לחילונים על פי התפיסה הפטרונית של תינוק שנשבה. החילוני לא יקבל זאת, ובעצם גם אני איני יכול לראות בו תינוק שנשבה במובן הקלאסי של הביטוי. להיפך, אני חושב שאם אנחנו רוצים לשמור על מידה מסוימת של צביון דתי במדינה, על אחדות מינימלית של העם, ולא פחות חשוב – על התפתחותה של הקהילה הדתית, אנחנו צריכים לצאת מתוך נקודת המבט הפלורליסטית, ויש הצעות שעלו לגבי סוגיות אלו לאחרונה, כמו הצעת ברית הזוגיות לגבי נישואין אזרחיים.  

איני סבור שעלינו לשמור את הביקורת הפוסטמודרנית לאנשים בוגרים בלבד; ללא ספק חינוך נכון של נער צעיר יכול לבנות לו את הביתיות, את הזהות העצמית, וזו אכן חובתנו החינוכית; אבל הבסיס שלה צריך להיות, שוב, בסיס של חיים ולא של אידיאולוגיה... יש להתחיל מחינוך שמרני יחסית, אפילו חרדי בהיבטים שעליהם דיברנו, אבל גם בו צריך לשמור על פתיחות, ולבנות תשתית אמונית על בסיס של זהות, של חיים, של זרימה טבעית, ולא על בסיס ניכור עצמי ואידיאולוגיה. צריך לחנך מגיל צעיר לקחת אחריות דתית, לקבל עול מלכות שמים מתוך בחירה והכרה ולא להסתמך על אילוצים והכתבות.

איני בעמדה של ייאוש. להיפך, אני בהתלהבות. אני רואה משהו גדול ועמוק מאוד המתרחש כעת. דווקא אצל הנוער אני רואה דמויות שלא היו בזמני: נערים ונערות עם דבקות דתית רבה, עם דתיות עמוקה, לא מהסוג המטופש, השבוי בפנטזיות – אלא אנשים מפוכחים ביותר, בוגרים, עם ביקורת עצמית. יש בהם סוג של כריזמה ודבקות דתית, ממשית מאוד, שלא הייתה כאשר אני הייתי בגילם, לא אצלי ולא אצל בני דורי. אני רואה בפוסטמודרניזם ובתרבות ה'ניו אייג'' הבאה, לטענתי, בעקבותיו, פתח לעולם חדש, שבו יתחולל שינוי ממשי בתודעה האנושית. שינוי זה יביא גם לשינויים חברתיים, לצדק חברתי, וליחסי אנוש אחרים, עמוקים יותר. יהיה זה עולם של השראת שכינה.
